কাব বিন উজরা

কা'ব বিন উজরা আল-বালাবি আল-আনসারি মাদানি (আরবি: كَعْبُ بْنُ عُجْرَةَ اَلْبَلَوِيُّ اَلْأَنْصَارِيُّ اَلْمَدَنِيُّ।) ছিলেন নবি মুহাম্মাদের একজন সাহাবি। তিনি বাইয়াতে রিদওয়ানে অংশগ্রহণকারী আনসার সাহাবিদের একজন ছিলেন। তিনি খাযরাজ গোত্রের মিত্র ছিলেন এবং ৫১ হিজরি (৬৭১ খ্রি.) সনে মদিনায় মৃত্যুবরণ করেন। 

 নাম  
তাঁর পূর্ণনাম হলো, কাব ইবনে উজরা ইবনে উমাইয়া ইবনে আদি ইবনে উবাইদ ইবনে হারিস ইবনে আমর ইবনে আওফ ইবনে গনম ইবনে সাওয়াদ ইবনে মারি ইবনে ইরাশাহ ইবনে আমির ইবনে উবাইলা ইবনে কাসমাইল ইবনে ফারান ইবনে বালি ইবনে আমর ইবনুল হাফ ইবনে কুদায়া। 

 ইসলাম গ্রহণ  
ইবন সা‘দ বলেন যে, কাব বিন উজরা বালি গোত্রের লোক ছিলেন, তবে খাজরাজদের মিত্র হিসেবে পরিচিত ছিলেন। আল-ওয়াকিদি বলেন, তিনি প্রকৃতপক্ষে খাযরাজ গোত্রেরই অন্তর্ভুক্ত ছিলেন। তাঁর বর্ণনাকারীদের সূত্রে উল্লেখ করা হয় যে, কাবের ইসলাম গ্রহণ কিছুটা দেরিতে হয়। তাঁর একটি মূর্তি (প্রতিমা) ছিল, যাকে তিনি অত্যন্ত সম্মান করতেন এবং নিয়মিত তা স্পর্শ করে পূজা করতেন। মুসলমানরা তাঁকে বারবার ইসলামের প্রতি আহ্বান জানাতেন, কিন্তু তিনি তা প্রত্যাখ্যান করতেন। তখন উবাদা ইবনে সামিত তাঁর ঘনিষ্ঠ বন্ধু ছিলেন। একদিন উবাদা কৌশলে তাঁর প্রতিমার উপর নজর রাখতে লাগলেন। যখন কাব বাইরে বের হলেন, তখন তিনি একটি কুড়াল নিয়ে ঘরে প্রবেশ করেন এবং প্রতিমাটি ভেঙে ফেলেন। পরে কাব ফিরে এসে জিজ্ঞেস করন, “এটা কে করেছে?” লোকেরা বলল, উবাদা করেছে। তখন তিনি অত্যন্ত রাগান্বিত হয়ে উবাদার খোঁজে বের হলেন। কিন্তু কিছুক্ষণ পর নিজেই ভাবতে লাগলেন, যে প্রতিমাকে তিনি সম্মান করতেন, তা তো নিজেকেই রক্ষা করতে সক্ষম হলো না। অবশেষে তিনি উবাদার কাছে যান এবং ইসলাম গ্রহণ করেন।

 হাদিস বর্ণনা  
তাঁর সূ্ত্রে একাধিক হাদিস বর্ণিত হয়েছে। তার পুত্র সা‘দ, মুহাম্মাদ, আবদুল মালিক ও রাবি তার নিকট থেকে হাদিস বর্ণনা করেন। এছাড়া তাঁর সূত্রে হাদিস বর্ণনা করেন তারেক ইবনে শিহাব, মুহাম্মাদ ইবনে শিরিন, আবু ওয়ায়েল, আবু উবায়দা ইবনে আব্দুল্লাহ ইবনে মাসউদ, আবদুল্লাহ ইবনে মাকিল প্রমুখ। তিনি কুফা ও বসরা নগরীতে হাদিস বর্ণনা করতেন বলে জানা যায়।

তাঁর সূত্রে বর্ণিত প্রসিদ্ধ হাদিস

কাব বলেন: আমি আল্লাহর নবির সঙ্গে হুদায়বিয়ার সন্ধির সময় উপস্থিত ছিলাম। আমরা সবাই তখন ইহরাম পরিহিত অবস্থায় ছিলাম; কিন্তু মুশরিকরা আমাদের পথরোধ করে। আমার চুল ঘন ও লম্বা ছিল। [মাথা থেকে] উকুন ও অন্যান্য পোকামাকড় আমার মুখে এসে পড়ছিল। তখন নবি আমার পাশ দিয়ে অতিক্রম করেন এবং [আমাকে দেখে] বলেন: তোমার মাথার পোকামাকড় কি তোমাকে কষ্ট দিচ্ছে? আমি বললাম: হ্যাঁ। তখন তিনি আমাকে মাথা মুণ্ডন করার নির্দেশ দিলেন এবং আমার ব্যাপারেই ফিদইয়ার আয়াত অবতীর্ণ হয়।

তাঁর সূত্রে আরো বর্ণিত আছে, তিনি বলেন: একদিন আমি নবির কাছে গেলাম। তখন তার চেহারায় পরিবর্তনের ছাপ দেখলাম। আমি বললাম: আমার পিতা-মাতা আপনার জন্য উৎসর্গ হোক, আপনাকে এমন বিবর্ণ দেখছি কেন? তিনি বলেন: তিন দিন ধরে আমার পেটে কিছুই প্রবেশ করেনি। তা শুনে আমি সেখান থেকে বেরিয়ে গেলাম। পাশেই এক ইহুদি লোক তার উটগুলোকে পানি পান করাচ্ছিল। আমি প্রতি বালতি পানির বিনিময়ে একটি করে খেজুর দেওয়ার শর্তে তাকে পানি তুলে দিতে লাগলাম। এভাবে কিছু খেজুর সংগ্রহ করে নবির কাছে নিয়ে এলাম। তিনি বলেন: হে কাব, তুমি কি আমাকে ভালোবাসো? আমি বললাম: হ্যাঁ, আমার পিতা-মাতা আপনার জন্য উৎসর্গ হোক। তখন তিনি বলেন: যে ব্যক্তি আমাকে ভালোবাসে, তার দিকে দারিদ্র্য এমন দ্রুত ছুটে আসে, যেমন স্রোত গন্তব্যের দিকে ধাবিত হয়। তোমার উপর বিপদ আসবে; তাই এর জন্য প্রস্তুতি গ্রহণ করো। পরে কাব অসুস্থ হলে নবি তার খোঁজ নিলেন। তিনি তাঁর কাছে এসে বলেন: হে কাব, সুসংবাদ গ্রহণ করো। তখন তার মা বললেন: তোমার জন্য জান্নাতের সুসংবাদ। নবি বললেন: কে সে? যে আল্লাহর ব্যাপারে এমন দৃঢ় ঘোষণা দিচ্ছে? কাব বললেন: তিনি আমার মা। তখন নবি বললেন: হে কাবের মা, তুমি কীভাবে জানলে? হয়তো কাব এমন কথা বলেছে, যা তার কোনো উপকারে আসবে না অথবা এমন কিছু থেকে বিরত থেকেছে যা, তাকে উপকৃত করত।

 মৃত্যু 
কাব বিন উজরা হিজরি ৫১ বা ৫২ সনে মদিনায় মৃত্যুবরণ করেন।

 তথ্যসূত্র  
বিষয়শ্রেণী:সাহাবা
বিষয়শ্রেণী:৬৭১-এ মৃত্যু
বিষয়শ্রেণী:৭ম শতাব্দীতে মৃত্যু
বিষয়শ্রেণী:বদর যুদ্ধে অংশগ্রহণকারী সাহাবা